**РЕЦЕНЗИЯ**

върху дисертационен труд за придобиване на

ОНС „доктор”

в професионално направление 1.2. Педагогика,

(Специална педагогика)

Автор: **Мария Георгиос Парасху,**

Научен ръководител: **доц. дпн Милен Замфиров Замфиров**

Рецензент: **доц. д-р Пламен Стефанов Петков, ШУ „ Епископ Константин Преславски”**

***Тема: „Невербална комуникация при ученици с увреден слух“,***

**І. Оценка на актуалността и значимостта на научния проблем**

Въпреки наличието на изобилие от проучвания и публикации, насочени към многообразни аспекти на представената тематика, въпросът за възможностите за комуникация при лица с увреден слух не губи своята актуалност, защото всеки нов емпиричен детайл в тази област е ценен, предоставяйки подход, решение и алтернатива на дефицитната аудио модалност при хипакузис и анакузис. Натрупването на емпирични данни в тази област несъмнено обогатява ресурсите за подобрено въздействие и води до прецизиране на критериите и параметрите за анализ и оценка на развитието на лица с увреден слух.

**ІІ. Оценка по формални показатели: обем, структура, оформление и стил на изложение**

Съставянето на дисертационния труд е в рамките на изискванията и стандартите за структура, обем и основни задължителни компоненти в неговото съдържание. На представената по-долу таблица са обобщени данни относно количествена оценка по някои основни показатели.

|  |  |  |  |  |
| --- | --- | --- | --- | --- |
| Обем на дисертационния труд | Брой основни глави | Таблици | Графики и схеми | Цитирани литературни източници |
| 155 стр. | 3 | 21 | 65 | 216 |

Първа глава включва информационен обзор по отношение на пътищата за осъществяване на общуване между хората. Втора глава представя дизайна и методологията на изследване, а в трета са представени резултатите от изследването, тяхната обработка и анализ.

**ІІІ. Оценка на съдържанието**

1. **Оценка на теоретичния обзор**

Теоретичният обзор започва с проследяване на историята на концепциите за характеристиките и моделите на информационна обмяна в рамките на невербалната комуникация, както и използването на жестов език. Важно е да уточни, че използването на жестов език едва ли следва да се интерпретира като модел на невербална комуникация, тъй като самата вербална комуникация изисква използването на език, а жестовият език в самата си терминологична формулировка е определен като език. Едно от най-точните и кратки определения за език е, че той е система от символи и кодове, чрез които се обозначават всички конкретни и всички абстрактни понятия, всички възможни техните съчетания, както и правилата за тези съчетания.С други думи, репрезентацията на понятията, които се изразяват и обменят при вербалната комуникация може да се осъществява чрез разнообразни начини – това може да си изговорени и чути думи, обозначаващи понятия, може да са написани и прочетени думи със съответния понятия, които те изразяват, но може да са понятия, представени чрез Брайлово писмо, жестов език, както и редица други алтернативни форми на комуникация. Независимо дали те са идентифицирани като език или реч, и в двата случая те определят комуникацията като вербална, тъй като чрез знакова система се обозначават понятия. Речта представлява трансформация на езиковите кодове в материални физически сигнали, а именно чрез звукова идентификация на знакови репрезентативни единици (устна реч), идентификация на писмени знакови кодове – букви или дори йероглифи (писмена реч), идентификация на Брайлови релефни конфигурации, както и на визуални знакови версии на езикови кодове. Това означава, че жестовият език трябва да бъде интерпретиран като форма на вербална комуникация, защото е една от многото знакови системи за изразяване на понятия, а трансформацията на езиковия код в материален физически сигнал, в случая жестов израз на кода, е форма на реч. Разбира се, важна особеност тук е, че употребата на език задължително предполага конвенционалност – съгласуваност на значенията, които се изразяват със съответните знакове и техните материални трансформации от индивидите, използващи съответната знакова система и тази конвенционалност превръща знаковата система във функциониращ език.

В рамките на анализа на невербалната комуникация са разгледани характеристиките на езика на тялото, който изразява послания и отношения, което са рефлексия на състоянието на адресанта. В този смисъл жестовият език тук е разгледан като компонент на езика на тялото, а не във всички случаи като експресия на фиксирани значения в резултат на целенасочена комуникативна активност и като инструмент на конвенционална знакова система.

Разгледани са особеностите на обучителната среда върху невербалната комуникация при лица с увреден слух като е направена съпоставка между общообразователните и специалните училища. Проследено е и влиянието на вида и степента на слуховия дефицит върху невербалната комуникация на ученици с увреден слух. Специално внимание е обърнато и на ролята на звукоусилваща апаратура върху развитието и възможностите за общуване при такива ученици. Направено е обобщение относно всички аспекти на комуникацията и нейните особености и специфики при лица със слухови увреждания. Като цяло литературният обзор е богат, информативен и съпоставя разнообразни гледни точки и парадигми, като се поставя акцент върху основните проблеми и трудности, които се наблюдават в развитието на децата.

**2. Оценка на методологията на изследване**

Целта на изследването е да се определи предпочитания канал (един или няколко), прилаган/и в невербалната комуникация от подрастващи ученици с увреден слух.

Формулирана е хипотеза, според която се предполага, че „подрастващите ученици с увреден слух на възраст 15-18 години активно използват невербални средства за общуване, които обаче остават ненапълно разбрани от хората, към които са адресирани.“

Методологията и самото протичане на изследването е описано подробно в хода на осъществяването на 4 обособени изследователски фази.

Като изследователски методи са посочени – наблюдение, анкета и полуструктурирано интервю, а статистическите методи за обработка на резултатите са One Way ANOVA, T-test, Chi-square, Cappa quotient, Mann-Whitney test и Kruscal -Wallis test.

В изследването са включени 346 лица, сред които интегрирани ученици с увреден слух, техни съученици без слухови увреждания, учители на ученици с увреден слух и чуващи родители на ученици с увреден слух. Съответно при всяка от определените категории от изследвани лица е направена съпоставка с контролна група.

**3. Оценка на анализа на резултатите**

В резултат на анализа на резултатите са направени някои важни констатации, според които „повечето от участниците с увреден слух се чувстват изключени от общата дискусия в клас, както и по време на неформалното общуване в училище“, също така се отбелязва, че „ изключването се случва непреднамерено от страна на връстници и учители, но независимо от това учениците със загуба на слуха страдат от това“. Като обобщение се отчита също, че „ те искат повече хора да мислят за света от тяхната гледна точка, за да могат да ги разберат напълно“.

Тези резултати са особено показателни и дават насоки, върху които е необходимо да се концентрират повече усилия, за да бъде учебната и неформалната среда в по-голяма степен достъпна и позволяващи в голяма степен ефективни форми и възможности за комуникация и взаимодействие.

**4. Оценка на изводите, заключението и приносите**

В направените изводи се изтъква, че чрез самият формат и дизайн на изследването, както и чрез включването на различни участници, е представена холистична и пълна картина на проблемите в комуникацията на ученици със слухови увреждания. Потвърдена е формулираната хипотеза. Акцентира се върху обстоятелството, че често учениците със слухови увреждания са лишени от възможността да разбират това, което е предмет на информационен обмен между тях и чуващите им връстници и другите обкръжаващи. Установена е тенденция те да потвърждават, че разбират послания, които всъщност остават недостъпни за тях и дори искат да прикрият, че това се е случило, а това е тревожен индикатор по отношение на условията за комуникация, които се създават в учебната среда. Формулирани са препоръки относно ролите, отношението и участието на различни участници в процеса на комуникация – родители, връстници и учители и как те могат да променят условията и предпоставките за по-ефективни интеракции.

Отчетени са приноси от теоретичен, методологичен и практико приложен характер и това достоверно отразява достойнствата на дисертационната разработка.

**ІV. Оценка на автореферата и публикациите.**

Авторефератът включва основните акценти в труда и достоверно представя заложените изследователски подходи. Подробно са изтъкнати обобщенията и изводите от дискусиите, описана е апробацията на приложената методика.

Представени са 5 научни доклада от конференции и статия в научно списание, които отразяват дейностите и резултатите от различни етапи от работата по изследвания проблем.

**V. Въпроси към докторанта**

На базата на изтъкнатите резултати и изводи и във връзка естеството на проблемите, констатирани в тях, рецензентът адресира следния въпрос към автора на дисертацията:

* Какъв по-широк кръг от мерки, които могат да бъдат предприети, би бил ефективен за подобряване на възможностите за комуникация при лица с увреден слух, както по отношение на развитие на техните умения, така и по отношение на учебната среда и обществото като фактор, който може да стимулира тези процеси?

**Заключение**

В резултат на направената оценка по посочените критерии и с оглед на достойнствата, които дисертационният труд притежава, съставителят на настоящата рецензия препоръчва на почитаемото научно жури да присъди на Мария Георгиос Парасху, редовен докторант по професионално направление 1.2. Педагогика /Специална педагогика/ с обучение на английски език, с научен ръководител доц. дпн Милен Замфиров Замфиров, образователна и научна степен „доктор”.

Рецензент:……………………….

(доц. д-р Пламен Петков)

30.06. 2019